**Ostrowiec Świętokrzyski** on kaupunki ja oma kuntansa (puol. *gmina miejska*) Ostrowiecin piirikunnassa Puolassa. Sen väkiluku oli vuoden 2019 lopussa 68 338. Ostrowiec Świętokrzyski on sekä piirikuntansa että viereisen Bodzechówin kunnan hallinnollinen keskus.

Historia
--------

Varhaisimmat todisteet ihmisasutuksesta nykyisen Ostrowiec Świętokrzyskin alueella ajoittuvat neoliittiselle kaudelle. Keskiajalla alueella oli Ostrów-niminen kylä, jonka varhaisin maininta asiakirjoissa on vuodelta 1369. Vuonna 1569 Ostrówin silloinen johtaja Jakub Gawroński aloitti kaupungin rakennustyöt. Kaupunki valmistui 1613 ja kaupunkioikeudet se sai mahdollisesti ennen vuotta 1620, vuonna 1597 tai 1613.

Vuonna 1795 kaupungista tuli Puolan kolmannen jaon seurauksena osa Itävaltaa, vuodesta 1809 lähtien se kuului Varsovan herttuakunnassa Radomin departementtiin ja vuonna 1815 siitä tuli osa Puolan kuningaskuntaa. 1800-luvulla Ostrowiec Świętokrzyskin rautateollisuus, muu tuotanto ja kaupankäynti alkoivat kehittyä. Alueelta tehtiin ruskohiili- ja rautamalmilöytöjä, ja useita rautakaivoksia ja rautatehtaita avattiin. Kaupungista tuli Vanhan-Puolan teollisuusalueen teollisuuden keskus.

Vuoden 1905 vallankumouksen yhteydessä tapahtuneet työntekijöiden joukkomielenosoitukset huipentuivat Puolan sosialistisen puolueen hallinnoiman "Ostrowiecin tasavallan" julistukseen. "Tasavalta" oli olemassa tammikuuhun 1906 asti. Vuonna 1910 kaupungin väkiluku oli noin 13 900, joista 58,4 prosenttia oli juutalaisia. Toisen maailmansodan yhteydessä arviolta 11 000 Ostrowiec Świętokrzyskin juutalaista surmattiin ghetoilla ja työleireillä. Ostrowiec Świętokrzyski erotettiin vuonna 1924 omaksi piirikuntatason kaupungikseen, mitä ennen se oli osa Opatówin piirikuntaa. Kaupungin nykyinen nimi vakiinnutettiin käyttöön vuonna 1937, mihin asti sitä oli käytetty myös nimeä Ostrowiec Kielecki sekä 1900-luvun alussa myös nimeä Ostrowiec nad Kamienną. Vuonna 1954 joukko ympäröiviä kyliä liitettiin osaksi kaupunkia. Ostrowiec Świętokrzyski oli 1951–1975 oma kaupunkipiirikuntansa Kielcen voivodikunnassa.

Sijainti ja maantiede
---------------------

Ostrowiec Świętokrzyskin alueen läpi kulkevat valtatie 9 ja voivodikunnan tiet 751, 754 sekä 755. Se rajoittuu Bodzechówin ja Kunówin kuntiin. Kaupungin pinta-alasta noin 40 prosenttia on maatalousmaata ja noin kymmenen prosenttia metsää. Se sijaitsee Kamienna-joen laaksossa Iłżan aluskukkuloiden ja Opatówin-Sandomierzin ylänkoalueen rajalla. Kaupunki jakautuu seuraaviin 20 osa-alueeseen:

|  |  |  |  |  |
| --- | --- | --- | --- | --- |
| * Śródmieście
* Kamienna
* Ludwików
* Hutnicze
 | * Częstocice
* Kuźnia
* Kolonia Robotnicza
* Sienkiewiczowskie
 | * Trójkąt
* Spółdzielców
* Słoneczne
* Gutwin
 | * Koszary
* Rosochy
* Ogrody
* Denków
 | * Pułanki
* Stawki
* Piaski Henryków
* Złotej Jesieni
 |

Väestö
------

Vuoden 2021 lopussa 53,1 prosenttia Ostrowiec Świętokrzyskin asukkaista oli naispuolisia ja 46,9 prosenttia miespuolisia. Alle 18-vuotiaat muodostivat kaupungin väestöstä 13,9 prosenttia, työikäiset 57,3 prosenttia ja eläkeikäiset 28,8 prosenttia väestön keski-iän ollessa 45,6 vuotta. Vuonna 2020 Ostrowiec Świętokrzyskissä syntyi 346 lasta.

Sisarkaupungit
--------------

Ostrowiec Świętokrzyskin viisi sisar- ja kumppanialuetta ovat:

|  |  |  |
| --- | --- | --- |
| * Bila Tserkva, Ukraina
* Gennevilliers, Ranska
 | * North Lincolnshire, Yhdistynyt kuningaskunta
* Pineto, Italia
 | * Bekobod, Uzbekistan
 |

Lähteet
-------

1. ↑  Jarosław Górczyński – burmistrz kadencji 2018–2023 w: Ostrowiec Świętokrzyski *PortalSamorządowy*. Viitattu 3.2.2021. (puolaksi)
2. ↑  Area (Selite) *Local Data Bank*. Puolan tilastovirasto. Viitattu 3.2.2021. (englanniksi)
3. 1 2  Population in municipalities without cities with poviat status and cities with powiat status (Selite) *Local Data Bank*. Puolan tilastovirasto. Viitattu 3.2.2021. (englanniksi)
4. ↑  Territorial units (Selite) *Local Data Bank*. Puolan tilastovirasto. Viitattu 3.2.2021. (englanniksi)
5. 1 2 3 4  Local history Puolan juutalaisten historian museo POLIN.  Arkistoitu 27.5.2019. Viitattu 3.2.2021. (englanniksi)
6. 1 2 3  Powiatowy Program Opieki nad Zabytkami dla Powiatu Ostrowieckiego na lata 2017–2020 (pdf)  tammikuu 2017. Ostrowiecin piirikunta.  Arkistoitu 15.1.2021. Viitattu 3.2.2021. (puolaksi)
7. 1 2 3 4  Ostrowiec Świętokrzyski *Encyklopedia PWN*. Viitattu 3.2.2021. (puolaksi)
8. ↑  Miasto Gmina Ostrowiec Świętokrzyski *Portal Regionalny i Samorządowy REGIOset*. Viitattu 3.2.2021. (puolaksi)
9. ↑  Charakterystyka Ostrowiecin piirikunta.  Arkistoitu 15.1.2021. Viitattu 3.2.2021. (puolaksi)
10. ↑  Programy ochrony powietrza dla stref województwa świętokrzyskiego: Tom II: Powiat ostrowiecki (pdf)  2007. Świętokrzyski Urząd Wojewódzki w Kielcach.  Arkistoitu 26.10.2020. Viitattu 13.8.2022. (puolaksi)
11. ↑  Ostrowiec Świętokrzyski w liczbach *Polska w Liczbach*. Viitattu 3.2.2021. (puolaksi)
12. ↑  Miasta partnerskie i bliźniacze Ostrowiec Świętokrzyski.  Arkistoitu 7.4.2015. Viitattu 13.8.2022. (puolaksi)

Aiheesta muualla
----------------

* Kuvia tai muita tiedostoja aiheesta **Ostrowiec Świętokrzyski** Wikimedia Commonsissa

* Gmina Miejska Ostrowiec Świętokrzyski Kielcen tilastovirasto. (puolaksi)